Kastrup Kirke
Kastrup Kirke er en sognekirke, som ligger på Kastruplundgade 3 i Kastrup.
Kirken er opført i 1882-1884 efter tegning af arkitekten Philip Smidth (1855-1938). Den blev oprindelig opført i ren historicistisk stil, inspireret af romanske kirkers formsprog med rundbuede vinduer og en gennemløbende rundbuefrise langs tagets underside. Oprindelig havde kirken et tårn i tilsvarende stil over vestenden.
Kirken ændrede drastisk karakter ved en ombygning 1971-1972, hvor det oprindelige tårn blev taget ned og erstattet af et fritstående klokketårn i moderne stil nord for skibets vestende, ligesom der mod nord og syd blev tilbygget menighedslokaler, som er forbundet via tilbygninger i kirkens øst- og vestende.
Genindretningen 1971-1972 gav kirken sit meget karakteristiske indre med en totaludsmykning af kunstneren Svend Wiig Hansen. Med en gennemgående brug af hvide bølgemønstre på grå baggrunde, kontrasteret af de rød- og blåmalede vægafsnit, der opdeler vinduerne, præges kirkerummet af den gennemførte totaludsmykning. Udsmykningen omfatter også en række karakteristiske glasmalerier på vinduerne og en kraftig lyseblå bemaling på loftet.
Al kirkens inventar er skabt af Svend Wiig Hansen og stammer fra 1971-1972. Det nok mest bemærkelsesværdige inventarstykke er alterudsmykningen med titlen Det sårede menneske. Den er udført i blankt aluminium og fylder hele altervæggen. På vestvæggen hænger et tilsvarende motiv i aluminium, Fredskysset. Både døbefonten, prædikestolen og alteret er fremstillet af porfyr i enkel, moderne stil.